รู้จัก “Twelve” สตาร์ตอัปผลิตเชื้อเพลิง จากก๊าซคาร์บอนไดออกไซด์
แนวคิดของการนำคาร์บอนไดออกไซด์มาเปลี่ยนเป็นเชื้อเพลิงเป็นอย่างไร  นอกจากเชื้อเพลิงแล้ว คาร์บอนไดออกไซด์ยังเอาไปทำอะไรได้อีกบ้าง ? ลงทุนแมนจะเล่าให้ฟัง
22 ธ.ค. 2564

รู้จัก “Twelve” สตาร์ตอัปผลิตเชื้อเพลิง จากก๊าซคาร์บอนไดออกไซด์ /โดย ลงทุนแมน
เมื่อไม่กี่วันก่อน อีลอน มัสก์ ได้ทวีตข้อความว่า บริษัท SpaceX ของเขากำลังริเริ่มโครงการนำก๊าซคาร์บอนไดออกไซด์บนชั้นบรรยากาศ เพื่อเปลี่ยนเป็นเชื้อเพลิงสำหรับจรวด รวมถึงเอาไปใช้ในโครงการเกี่ยวกับดาวอังคารด้วย
ในขณะเดียวกัน “Twelve” สตาร์ตอัปรายหนึ่งก็มีแนวคิดที่คล้ายกัน โดยบริษัทแห่งนี้ มีแนวคิดที่จะนำคาร์บอนไดออกไซด์มาเปลี่ยนเป็นเชื้อเพลิงสำหรับเครื่องยนต์เจ็ต รวมถึงผลิตภัณฑ์อีกหลายชนิด
แนวคิดของการนำคาร์บอนไดออกไซด์มาเปลี่ยนเป็นเชื้อเพลิงเป็นอย่างไร 
นอกจากเชื้อเพลิงแล้ว คาร์บอนไดออกไซด์ยังเอาไปทำอะไรได้อีกบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ปัจจุบัน พลังงานและผลิตภัณฑ์ต่าง ๆ รอบตัวเรา ล้วนตั้งต้นมาจากเชื้อเพลิงฟอสซิลทั้งนั้น 
ไม่ว่าจะเป็น ถ่านหิน, น้ำมันดิบ หรือก๊าซธรรมชาติ
นอกจากเชื้อเพลิงฟอสซิลจะสามารถนำไปผลิตเป็นพลังงานให้เราได้แล้ว มันก็ยังสามารถนำไปเป็นวัตถุดิบในการผลิตผลิตภัณฑ์ เช่น แอลกอฮอล์, พลาสติก, ผงซักฟอก รวมถึงเคมีภัณฑ์อีกหลากหลายชนิด
อย่างไรก็ตาม สิ่งที่เกิดขึ้นจากการใช้เชื้อเพลิงฟอสซิลก็คือ ก๊าซคาร์บอนไดออกไซด์ ซึ่งเรียกได้ว่าเป็นสาเหตุของปัญหาโลกร้อน
โดยในปี 2019 ทุกประเทศมีการปล่อยก๊าซคาร์บอนไดออกไซด์รวมกันมากถึง 43,000 ล้านตัน
แล้วตัวเลขนี้ มันมากแค่ไหน ?
เราสามารถเปรียบเทียบคาร์บอนไดออกไซด์จำนวน 1 ตัน ได้เท่ากับบอลลูนขนาดใหญ่ 1 ลูก 
หรือพูดง่าย ๆ ก็คือ ในปี 2019 ปริมาณคาร์บอนไดออกไซด์เท่ากับบอลลูนยักษ์
จำนวน 43,000 ล้านลูก ลอยอยู่ทั่วโลกนั่นเอง
แม้ว่าคาร์บอนไดออกไซด์เป็นมลพิษ แต่หากเราสามารถสกัดส่วนประกอบจำเป็น เช่น คาร์บอน และ ออกไซด์ และนำไปทำปฏิกิริยากับสารอื่น ๆ เช่น น้ำ เราก็มีโอกาสที่จะแปรรูปก๊าซมลพิษนี้ ให้กลายไปเป็นผลิตภัณฑ์ เช่น เชื้อเพลิง ได้
โดยสตาร์ตอัปรายหนึ่ง ที่ชื่อว่า “Twelve” ก่อตั้งขึ้นมาด้วยแนวคิดที่จะดูดคาร์บอนไดออกไซด์มาเปลี่ยนเป็นผลิตภัณฑ์แทนการใช้เชื้อเพลิงฟอสซิล โดยเรียกตัวเองว่าเป็น “บริษัทแปรรูปคาร์บอน”
สำหรับขั้นตอนการแปรรูปคาร์บอนของ Twelve แบบเข้าใจง่าย ๆ ก็คือ
1. ดูดคาร์บอนไดออกไซด์ จากอากาศ
2. ผสมกับน้ำ ซึ่งมีไฮโดรเจน และออกไซด์
3. สกัดและสร้างผลิตภัณฑ์ที่มี คาร์บอน, ไฮโดรเจน, ออกไซด์ เป็นส่วนประกอบ
สำหรับขั้นตอนการดูดก๊าซคาร์บอนไดออกไซด์จากอากาศนั้น Twelve ได้นำหลักการของใบไม้ ที่ดูดซับคาร์บอนไดออกไซด์ในอากาศและผลิตออกมาเป็นออกซิเจน
Twelve ได้พัฒนาและประดิษฐ์ “กล่องกินคาร์บอน” ซึ่งข้างในกล่องบรรจุแผ่นกินคาร์บอนเอาไว้หลาย ๆ แผ่น ซึ่งมีลักษณะคล้ายกันกับแผ่นกรองอากาศที่ถูกพับหลายทบ ในเครื่องฟอกอากาศ
ซึ่งกล่องกินคาร์บอน ที่มีขนาดเล็กเท่ากระเป๋าเดินทางนั้น สามารถดูดซับคาร์บอนไดออกไซด์ได้เทียบเท่ากับต้นไม้ถึง 37,000 ต้น
ในขณะที่ ขั้นตอนการสกัด Twelve ได้พัฒนาเตาปฏิกรณ์ไฟฟ้าเคมีเพื่อนำคาร์บอนไดออกไซด์และน้ำไปสกัดเพื่อสร้างผลิตภัณฑ์ที่มี คาร์บอน, ไฮโดรเจน และออกไซด์เป็นส่วนประกอบ
โดยเตาปฏิกรณ์นี้ ก็ใช้พลังงานจากแสงอาทิตย์ ทำให้ตลอดทั้งกระบวนการเป็นการผลิตโดยพลังงานสะอาดทั้งหมด
ทีนี้ เรามาดูตัวอย่างผลิตภัณฑ์ของ Twelve
- เชื้อเพลิงสำหรับเครื่องบินเจ็ต ซึ่งได้รับการทดสอบและรับรองโดยกองทัพอากาศสหรัฐอเมริกา
- เลนส์แว่นตากันแดด ร่วมกับ Pangaia แบรนด์แฟชั่นที่เป็นมิตรต่อสิ่งแวดล้อม
- ส่วนผสมในผงซักฟอก ร่วมกับ Tide แบรนด์ผงซักฟอกในเครือ P&G
- พัฒนาชิ้นส่วนรถยนต์ ร่วมกับ Mercedes-Benz
นอกจากนั้น Twelve ยังมีโครงการแปรรูปคาร์บอนไดออกไซด์ ที่ทำวิจัยและแลกเปลี่ยนเทคโนโลยีกับ NASA เช่น
- เครื่องผลิตออกซิเจนและเอทิลีน 
- เครื่องผลิตพลาสติกพอลิเอทิลีน
- เครื่องผลิตเชื้อเพลิงมีเทน
โดยเทคโนโลยีเหล่านี้จะมีประโยชน์อย่างมากต่อการใช้ชีวิตในอวกาศ เหตุผลสำคัญก็เพราะว่ามันจะช่วยให้เราสามารถผลิตเครื่องมือ, วัสดุก่อสร้าง, เชื้อเพลิง หรือแม้กระทั่งอากาศหายใจบนดาวอังคารได้
โดยใช้เพียงแค่ น้ำและคาร์บอนไดออกไซด์ ซึ่งสามารถหาได้จากชั้นบรรยากาศของดาวอังคาร
ปัจจุบัน Twelve ที่ก่อตั้งเมื่อปี 2015 ได้รับเงินระดมทุนมาทั้งหมด 3 รอบ ได้ทุนรวมทั้งหมด 2,200 ล้านบาท ซึ่งมี Microsoft Climate Innovation Fund เป็นหนึ่งในผู้ร่วมลงทุนด้วย
และด้วยนวัตกรรมอันทันสมัยนี้ทำให้ Twelve ถูกจัดให้เป็นหนึ่งในบริษัทที่จะ “เปลี่ยนแปลงอนาคตของโลก” จากนิตยสาร Rolling Stone รวมถึงเป็นบริษัทที่มีวิสัยทัศน์ด้านภูมิอากาศจากนิตยสาร New York Times
ในขณะที่ นิโคลัส CEO และ เคนดรา CTO ก็ถูกจัดให้เป็นหนึ่งในบุคคลสำคัญในด้านพลังงานที่อายุไม่เกิน 30 ปี จากนิตยสาร Forbes และผู้สร้างนวัตกรรมที่อายุไม่เกิน 35 ปี จากนิตยสาร MIT Technology Review ด้วย เช่นกัน
นอกจาก Twelve แล้วก็ยังมีอีกหลายบริษัทที่มีแนวคิดสิ่งประดิษฐ์จากคาร์บอนไดออกไซด์ เช่น
- LanzaJet ผลิตน้ำมันเครื่องบินเจ็ต
- Synhelion ผลิตแก๊สเชื้อเพลิงผสม
- Air Company ผลิตวอดก้า,​ น้ำหอม และเจลล้างมือ
- Aether Diamonds สร้างแหวนเพชรเทียม
- On บริษัทรองเท้า วิจัยการทำโฟมพื้นรองเท้า
- CarbonCure บริษัทวัสดุก่อสร้างที่ฉีดคาร์บอนไดออกไซด์เข้าไประหว่างผสมซีเมนต์เพื่อเพิ่มความแข็งแรงให้กับคอนกรีต
แม้ปัจจุบันแนวคิดนี้จะยังมีปัญหาในเรื่องของต้นทุนที่ค่อนข้างสูง แต่เมื่อเวลาผ่านไปและเทคโนโลยีได้เข้ามามีส่วนทำให้ต้นทุนในการแปรรูปคาร์บอนไดออกไซด์ถูกลง
หลายบริษัทก็น่าจะหันมาลงทุนในเรื่องนี้ รวมทั้งมันก็ยังเป็นนวัตกรรมที่จะทำให้อาณานิคมดวงใหม่อย่างดาวอังคารมีอากาศให้กับมนุษย์ ซึ่งก็เรียกได้ว่า Twelve เป็นสตาร์ตอัปที่กำลังแก้ปัญหาของโลกใบเดิม และเปรียบได้กับความหวังสำหรับโลกใบใหม่ ในเวลาเดียวกัน​..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-capture-utilisation-products-vodka-jet-fuel-protein
-
-
-
-
-
-
-